**8.2.2021**

**YHDISTYMISSOPIMUS (Luonnos)**

1. Muodostetaan seurakuntajaon muutos siten, että Konneveden ja Hankasalmen seurakunnat lakkautetaan 31.12.2021 ja liitetään Laukaan seurakuntaan 1.1.2022 alkaen.

2. Entisistä Konneveden ja Hankasalmen seurakuntien alueista käytetään nimeä Konneveden alueseurakunta ja Hankasalmen alueseurakunta. Alueseurakunnat vastaavat Konneveden ja Hankasalmen jumalanpalveluselämästä ja muusta alueen seurakunnallisesta toiminnasta.

Hallinnon, henkilöstön, toiminnan ja talouden suunnittelusta sovitaan lisäksi seuraavaa:

**Hallinto**

Konneveden ja Hankasalmen seurakuntien hallinto lakkaa 1.1.2022 alkaen. Laajentuneen seurakunnan hallinto järjestetään Laukaan seurakunnan hallinnon mukaan siten, että toimielimiä ovat Kirkkovaltuusto, Kirkkoneuvosto sekä Kiinteistö- ja hautaustoimen johtokunta. Työnjohtoa varten henkilöstö on jaettu Uskon, Toivon ja Rakkauden työaloihin. Uskon työala vastaa jumalanpalveluselämästä, musiikkityöstä ja aikuistyöstä. Toivon työala vastaa varhaiskasvatuksesta, nuorisotyöstä (varhaisnuoriso- ja nuorisotyö) sekä rippikoulutyöstä ja rippikoulun jälkeisestä nuorisotyöstä. Rakkauden työala vastaa, diakonia- ja lähetystyöstä. Lisäksi ovat kiinteistö- ja hautatoimi sis. keittiötoimen, talous- ja henkilöstöhallinto sekä seurakuntatoimisto.

Konneveden ja Hankasalmen seurakunta-alueille voidaan muodostaa toimintaryhmät, jotka yhdessä seurakunnan työntekijöiden kanssa suunnittelevat ja tukevat seurakuntatyötä Laukaassa, Konnevedellä ja Hankasalmella. Toimintaryhmä ei tee hallinnollisia päätöksiä. Toimintaryhmän muodostaminen ja tehtävät määritellään erillisellä toimintasäännöllä.

Siirtymävaiheen hallinnollisten päätösten valmistelusta vastaa seurakuntien kirkkovaltuustojen nimeämä ohjausryhmä. Jokaisesta seurakunnasta kutsutaan johtavat viranhaltijat sekä valtuustojen nimeämät kolme edustajaa sekä henkilöstön edustus (yksi henkilö) jokaisesta seurakunnasta. Ohjausryhmä voi muodostaa erilaisia työryhmiä valmistelemaan asioita ohjausryhmälle.

Koska Hankasalmen seurakunnan kirkkovaltuusto on edellisissä seurakuntavaaleissa muodostunut sopuvaalilla, laajentuneen seurakunnan kirkkovaltuustoa ei voida muodostaa paperivaaleilla. Ylimääräiset seurakuntavaalit toimitetaan tuomiokapitulin määrässä aikataulussa. Vaaleista vastaa Laukaan seurakunta.

**Henkilöstö**

Työntekijöiden siirrosta on määräykset KL 13: 2-3 ja KJ 13:3. Säädökset koskevat päätoimisia viranhaltijoita sekä pysyväisluontoisia ja päätoimisia työsopimussuhteisia työntekijöitä. Jokaisella siirretyllä työntekijällä on oikeus saada virka- tai työsuhteeseensa kuuluvat edut vähintään saman tasoisina kuin ne olivat ennen siirtoa.

Kun jäljempänä puhutaan työntekijöiden siirtämisestä, edellytetään ilman eri mainintaa, että kysymyksessä on viran tai työsuhteen vakinainen haltija.

Konneveden ja Hankasalmen seurakuntien vakinainen henkilöstö siirtyy laajentuneen seurakunnan palvelukseen vanhoina työntekijöinä ja samoin eduin. Määräaikaisten osalta virka- tai työsuhde jatkuu määräajan loppuun.

Avoimia tai täyttämättä olevia virkoja ei täytetä liitosprosessin aikana.

Toiminnallisen puolen esimies on kirkkoherra ja tukitoimien hallintojohtaja. Seurakuntatoimiston esimies on kirkkoherra.

Kun seurakuntaliitos on toteutunut, kaikki laajentuneen seurakunnan työntekijät ovat yhdenvertaisesti Laukaan seurakunnan henkilöstöä. Jos myöhemmin on tarvetta vähentää työvoimaa, kaikki työntekijät ovat lähtökohtaisesti samassa asemassa riippumatta siitä, minkä seurakunnan palveluksessa he olivat ennen liitosta.

Konneveden seurakunnan avoinna oleva kirkkoherran virka lakkautuu 1.1.2022. Hankasalmen seurakunnan kirkkoherran virka lakkautuu 1.1.2022. Hankasalmen seurakunnan kirkkoherra siirretään Laukaan seurakunnan kappalaisen virkaan, jonka virkapaikkana on Hankasalmi. Laukaan seurakunta julistaa avoimeksi seurakuntapastorin viran, jonka virkapaikka on Konnevesi.

Laukaan seurakunnan talousjohtajan virka lakkautuu 1.1.2022 ja talousjohtaja siirretään 1.1.2022 perustettavaan Laukaan seurakunnan hallintojohtajan virkaan.

Viran- ja toimenhaltijoiden tehtävät määritellään tehtävänkuvauksissa. Virkapaikka määritellään sen mukaan, missä pääosa viran tai toimen tehtävistä suoritetaan. Virkapaikan määrittäminen ei estä tehtäviä koko seurakunnan alueella tai työalaan liittyviä muita tehtäviä. Laajentuneen Laukaan seurakunnan työntekijät työskentelevät tai voivat työskennellä omien mahdollisten johtosääntöjensä, tehtävänkuvaustensa ja työsopimusten sekä esimiesten määräysten mukaisesti koko seurakunnan alueella. Seurakuntatyön työntekijöiden tehtävät ja vastuut sekä työalat ja -alueet määritellään työnjakokirjalla, joka tehdään kirkkoherran johdolla työaloittain ja jonka kirkkoneuvosto vahvistaa.

Seurakunnan virat ja toimet 1.1.2022 alkaen, ks liite 1 virkojen ja toimien sijoittelusta.

**Talous**

Laajentuvan seurakunnan tavoitteeksi asetetaan talouden tasapaino. Tavoitteena on määrittää vuodelle 2022 veroprosentiksi 1,70.

Seurakuntien taloushallinnot yhdistetään vuoden 2022 alusta alkaen. Maksut ja maksukäytännöt yhdenmukaistetaan.

Laukaan, Konneveden ja Hankasalmen seurakuntien testamenttilahjoituksin muodostetut rahastot ja muut mahdolliset tiettyyn tarkoitukseen kartutetut rahastot ja muut tuotot (esimerkiksi kirpputorien tuotot) säilyvät Laukaan seurakunnan kirjanpidossa niin kauan, kuin niiden pääoma on käytetty loppuun kunkin rahaston käyttötarkoituksen mukaisella tavalla.

**Sopimusyhteistyö**

Perheneuvontapalveluiden järjestämisestä liitosseurakunnilla on sopimus Jyväskylän seurakunnan kanssa. 1.1.2022 alkaen Konneveden ja Hankasalmen seurakuntien sopimukset Itä-Suomen It-aluekeskuksen ja Kuopion Aluekeskusrekisterin kanssa päättyvät ja molemmat seurakunnat liittyvät 1.1.2022 Keski-Suomen IT-yhteistyöalueeseen ja Lapuan hiippakunnan aluekeskusrekisteriin. Sopimukset KIPAn kanssa yhdistetään. Konneveden ja Hankasalmen seurakunnan yhteistyösopimukset siirtyvät Laukaan seurakunnan vastuulle. Yhteistyösopimuksia yhdenmukaistetaan mahdollisuuksien mukaan.

**Kiinteistöt**

Konneveden ja Hankasalmen seurakuntien kiinteistöt siirtyvät laajentuneen Laukaan seurakunnan omistukseen. Konneveden ja Hankasalmen kiinteistöt ja maaomaisuus on lueteltu saantokirjoissa. Konneveden ja Hankasalmen seurakuntien kiinteistöihin ja maa-alueisiin liittyvien toimenpiteiden suunnittelu otetaan osaksi laajentuneen seurakunnan kiinteistöstrategiaa. Ks. liite 2 Selvitys kiinteistöistä.

**Omaisuuden jako**

Mahdollisessa tulevassa seurakuntajaon muutostilanteessa sovelletaan KL13:4-6 ja KJ 13:5-6 pykälien periaatteita. Kiinteän ja merkittävän irtaimen omaisuuden jakaminen tapahtuu yhdistymisprosessissa toteutetun saantokirjan kirjausten pohjalta. Mikäli uuden seurakunnan alueella oleva kunta tai kaupunki kuntarakenteen uudistuksessa liittyisi osaksi tämän seurakuntaliitoksen ulkopuolista toista kaupunkia tai kuntaa, tulee omaisuuden jaossa huomioida sen vaikutukset KL 13:6.2 mukaisesti.

Mikäli yksi seurakunta eroaisi nyt muodostettavasta uudesta seurakunnasta, olisi sillä jäljelle jäävän seurakunnan osalta taloutta olennaisesti heikentävä vaikutus. Tästä johtuen uudesta seurakunnasta kuntarakenteen muutoksesta aiheutuvan poistumisen yhteydessä omaisuudesta siirtyisi vain se osa, jonka kyseinen seurakunta on omistanut ennen tämän sopimuksen voimaantuloa. Vastaavasti tähän omaisuuteen selkeästi kohdistuva velka siirtyy tällaisen omaisuuserän mukana.